"บ้านโอปป้า" แค่ชื่อก็กรี๊ดแล้วสำหรับสาวกเกาหลี ติ่งโอปป้าทั้งหลาย
เพราะเดินเข้ามาในร้านอาหารก็ได้กลิ่นอายของ home sweet home แล้ว ให้อารมณ์เหมือนนั่งกินชิลๆ ในบ้านของโอปป้า
ยิ่งไปกว่านั้นโอปป้ายังเป็นคนทำกับข้าวให้เรากินด้วย
เพราะว่าร้านนี้เจ้าของเป็นพ่อครัวเอง เกาหลีแท้ๆ จ้า

ในร้านมีประมาณ 10-12 โต๊ะ ร้านดูโปร่ง มองสบายตา
ไม่อึดอัด พนักงานบริการดียิ้มแย้ม สุภาพ

ออกตัวก่อนเลยว่าไม่ค่อยถนัดอาหารเกาหลีสักเท่าไหร่
ไปกินที่ไรต้องเปิดเมนูหลายรอบ เปิดไปเปิดมาทุกที
วันนี้เลยถือโอกาสถ่ายรูปเมนูมาด้วยซะเลย
เผื่อใครจะไปจะได้ดูไว้ล่วงหน้าเรียกน้ำย่อยเลย

เปิดตัวมาด้วยเครื่องเคียงก่อนเลย
ชอบมาก ปกตินึกว่ามีแค่กิมจิ ซึ่งเป็นผักกาดขาวหมักกับซอสเผ็ดๆ เปรี้ยวที่เราไม่ชอบ แต่อันนี้มีเครื่องเคียงมาถึง 5 ชนิด
อันแรกเป็นแป้งโรตี แปลกดี จืดๆ เหนียวนิดนึง
ต่อมาเป็นถั่วงอกโรยด้วยงาขาว นิ่มเคี้ยวง่าย หอมงาด้วย กินแก้เลี่ยนดีเลย
อีกอย่างที่มีกลิ่นงาคือผักโขม ขมนิดๆ หอมงาเด่น
อันสุดท้ายคล้ายๆ กิมจิ แต่เหมือนเปลี่ยนจากผัดกาดขาวเป็นมะละกอ (ไม่แน่ใจค่ะ ใครรู้ช่วยบอกด้วย ^^)

???? Oppa cheese egg roll (110฿)
เป็นไข่ม้วนค่ะ ไม่ใช่ไข่หวาน
คล้ายๆ ไข่เจียวที่ใส่ผักนิดหน่อยพอมีสีสัน ไม่เค็ม รสจืดๆ ด้านในสอดไส้ชีส แต่ชีสมาไม่เยอะเท่าไหร่ ไม่เลี่ยนมากค่ะ โรยหน้าด้วยงาดำ เสิร์ฟมาพร้อมกับซอสมะเขือเทศ โดยส่วนตัวคิดว่าตัวไข่ข้าวนอกมันจืดไปนิดนึง แต่สำหรับความนุ่มของไข่ดีเลยค่ะ

???? Gan Jang Chicken wing (99฿/4ชิ้น, 160฿/8ชิ้น)
ปีกไก่ทอดซอสถั่วเหลืองกระเทียมค่ะ อันนี้เราได้มาเพราะว่าช่วงนี้เป็นโปรโมชั่น ถ่ายรูปเช็คอินรับฟรี
ความกรอบอยู่ในระดับปานกลางค่ะ ทอดดีไม่เหนียวหรือแข็ง ได้รสกระเทียม อ้อ ที่ร้านมีแบบทอดกับซอสหวานน่าลองอยู่เหมือนกันนะ

???? Cheese ramen (130฿)
เส้นราเมนนุ่มดีค่ะ แต่ชามของเราต้มมานานไปนิดนึง มันเลยอืดง่าย
ต้องกินเร็วๆ (หรือว่าเรากินช้ากว่าคนเกาหลีหว่า?!?) ในรูปจะมีไข่ตอกมาให้ แต่ตอนมาจริงเหมือนตีไข่มาแล้วจ้า จุดๆ นี้ก็ไม่ได้ซีเรียสอะไร รสชาติน้ำซุปชอบมาก มีความกลมกล่อมหอม ผสมกับชีสอีกสองแผ่น(ตามรูปมีแผ่นเดียว อิอิ) พอชีสละลายลงไปทำให้หอมมันมากขึ้น กินแล้วฟินไปตามๆ กัน อ้อ สำหรับคนที่ร่างกายขาดเนื้อสัตว์ไม่ได้ เมนูนี้มีหมูสับเล็กๆ ใส่มาด้วยนะ พอได้รสชาติหมู แต่ไม่ได้เป็นเมนนะจ๊ะ ตามชื่อเลย เน้นชีสเน้อ คนรักเนื้อโปรดเลือกเมนูอื่น

???? Mandu ramen noodles (130฿)
หรือว่าเกี๊ยวซ่าราเมนยอนนี่เอง รสชาติน้ำซุปเหมือนอันบน แต่แตกต่างตรงที่มีเกี๊ยวซ่าแบบที่ยังไม่ทอดมาด้วยสองอันค่ะ

อย่างไรก็ตาม อันนี้เป็นความเห็นส่วนตัวของคนที่ไม่ถนัดอาหารเกาหลีสักเท่าไหร่นะคะ
ถ้าใครมีอะไรดีๆ แนะนำก็ยินดีนะคะ